Leiers van NG Kerk maan Zuma oor godsdiensmisbruik | Die Nuus in Afrikaans - Koerant.co.za
Leiers van NG Kerk maan Zuma oor godsdiensmisbruik
“Dit is met ‘n groeiende mate van kommer dat ons vanuit die oogpunt van die NG Kerk (en ook met inagneming van ons eie besonderse geskiedenis, asook dieselfde soort foute wat ons in die verlede begaan het), in die openbare media kennis neem van uitsprake van kerklikes, sowel as politici, waarin God se steun vir hulle party opgeëis word,” skryf prof. Piet Strauss en dr. Ben du Toit van die NG Kerk.
Die jongste voorval in hierdie verband, waarin ‘n pastoor as’t ware vir president Zuma seremonieel gesalf het en Rom 13 op ‘n onverantwoordelike wyse misbruik het om volgehoue steun vir die ANC aan kiesers op te dring, oorskry die perke van verantwoordelike teologie, die verantwoordelike gebruik van die Bybel, asook die verantwoordelike werwing van steun vir die party.
Met hierdie soort van anneksasie van God vir ‘n politieke doel en agenda – die verkryging van mag en beheer – word nie net die integriteit van die Christelike geloof aangetas nie, maar kom die integriteit van God self in die spel. Sodoende word God teen Homself verdeel!